སྲིད་ཞིར་རབ་དཀོན་ཐེག་མཆོག་ལམ་གསུམ་འབབ། །འཇིགས་མེད་རལ་བར་བཟུང་ལས་དུག་ཅན་ཚོགས། །དག་བྱེད་བདུད་རྩིའི་དབང་པོ་གངྒཱའི་ཀླུང་། །འབེབས་མཁས་སྐལ་ལྡན་ཤིང་རྟར་གསོལ་པ་འདེབས། །བློ་བཟང་རིང་ལུགས་ཤེལ་གྱི་གཞལ་མེད་ཁང་། །རྣམ་དཔྱོད་རྔ་ཡབ་བྱེ་བའི་བྱི་དོར་གྱིས། །བཤད་སྒྲུབ་ནོར་བུའི་གཟི་འོད་སྟོང་འབར་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །སྡེ་སྣོད་གཞུང་བརྒྱའི་ཆུ་ཀླུང་ཀུན་འཐུངས་ཤིང་། །འཆད་རྩོད་རྩོམ་པའི་རླབས་འཕྲེང་རྣམ་པར་གཡོ། །སྐལ་བཟང་ལྷག་མ་ཅན་རྣམས་རོལ་བའི་གནས། །བསྔགས་འོས་ཡོན་ཏན་རྒྱ་མཚོར་གསོལ་བ་འདེབས། །གང་གི་འཕྲིན་ལས་དཔག་བསམ་རྐང་འཐུང་གི །དཔལ་ལ་རེ་བའི་དད་ལྡན་ལེགས་བྲིས་ཀུན། །མོས་པ་ཇི་བཞིན་སྲིད་མཐར་སྐྱོང་བའི་སླད། །ཞབས་པད་རྡོ་རྗེའི་ཁམས་ལྟར་བརྟན་པར་ཤོག །དེང་ནས་ཚེ་རབས་ཀུན་ཏུ་མགོན་ཁྱོད་ཀྱིས། །རྗེས་བཟུང་ཐུབ་བསྟན་མཆོག་གི་སྒོར་ཞུགས་ཏེ། །ཐོས་བསམ་བསྒོམ་པ་མ་ལུས་མཐར་ཕྱིན་ནས། །ཟུང་འཇུག་ཕྱག་རྒྱ་ཆེན་པོ་མྱུར་ཐོབ་ཤོག །ཅེས་རང་བསྟོད་ཀྱི་གསོལ་འདེབས་འདི་ནི་རི་ཁྲོད་ཡིད་དགའ་ཆོས་འཛིན་གྱི་བྱ་བཏང་བ་དགེ་སློང་ངག་དབང་བློ་བཟང་དང་། དགེ་སློང་འཇམ་དབྱངས་རྒྱ་མཚོ་གཉིས་ཀྱིས་བསྐུལ་ངོར། ༸ཞྭ་སེར་ཅོད་པན་འཛིན་པ་དཀོན་མཆོག་འཇིགས་མེད་དབང་པོའི་སྡེས་སྦྱར་བའི་ཡི་གེ་པ་ནི་དྲུང་ཡིག་དགེ་སློང་ལེགས་གྲུབ་བོ།། །།